
	Rīkojuma projekts
 Par valstij dividendēs izmaksājamo valsts sabiedrības ar ierobežotu atbildību "Latvijas proves birojs" peļņas daļu par 2022.gadu
	Iebildums
   Valsts kanceleja (turpmāk – VK) uztur 26.09.2023. izteiktos iebildumus, papildus norādām, ka saskaņā ar VK pieejamo informāciju, VSIA "Latvijas proves birojs" (turpmāk – LPB) nav izlietojusi ar Ministru kabineta lēmumu atstātās peļņas daļu par 2021. pārskata gadu (2022. gada 24. oktobra MK rīkojumu Nr. 751 "Par valstij dividendēs izmaksājamo valsts sabiedrības ar ierobežotu atbildību "Latvijas proves birojs" peļņas daļu par 2021. gadu"). Saskaņā ar Ministru kabineta rīkojuma Nr. 751 projekta anotāciju aprēķināto dividendēs izmaksājamo peļņas daļu 64% apmērā par 2021. gada pārskata gadu 74 411 EUR tika paredzēts novirzīt ēkas Vecpilsētas ielā 7, Rīgā, rekonstrukcijas darbu projektēšanas un būvniecības procesa sagatavošanas finansēšanai, kā arī tika plānots minēto finansējumu izlietot 2022. gada ietvaros. Kā papildus arguments tika minēts tas, ka projekta finansējums LPB būs pieejams 2023. gada 2. ceturksnī, tomēr projektēšanas darbi jāuzsāk jau 2022. gada 4. ceturksnī. Līdz ar to ir secināms, ka jau šobrīd ir atkāpēs projekta laika grafikā.
   Saskaņā ar tiesību akta anotāciju ar Ministru kabineta 2022. gada 11. oktobra protokollēmuma (prot. Nr.52 5.§) 24.10. apakšpunktu likumā “Par valsts budžetu 2023. gadam un budžeta ietvaru 2023., 2024. un 2025. gadam”  Finanšu ministrijas budžeta programmā 97.00.00 "Nozaru vadība un politikas plānošana" paredzēts finansējums 1 900 000 EUR apmērā, lai segtu būvdarbu izmaksas ēkas Vecpilsētas ielā 7, Rīgā pielāgošanai LPB valsts deleģētās funkcijas nodrošināšanai: 2023. gadā 1 025 000 EUR un 2024. gadā 875 000 EUR.  Secināms, ka pēc projektēšanas un būvprojekta saskaņošanas būs sākotnējs finansējums būvdarbu izmaksu segšanai. Papildu norādām, ka šobrīd nav informācija par sagatavoto būvprojektu un tā saskaņošanu, kā arī plānotās papildu būvdarbu izmaksas 299 100 EUR apmērā, kam par pamatu tiek virzīts tiesību akta projekts, ir norādītas tikai pēc VAS “Valsts nekustamie īpašumi” sniegtās informācijas.
   LPB finanšu situācija stabila un darbības rādītāji ir labā līmenī, kā arī likviditāte ir ļoti augsta, kapitālsabiedrība ilgstoši strādā ar peļņu (vismaz kopš 2016. gada) un ir spējīga plānot un veikt nepieciešamos rekonstrukcijas darbus bez ārējās palīdzības un uz vispārējiem komercdarbības principiem.

1.3. Pašreizējā situācija, problēmas un risinājumi
	Iebildums
Lūdzam papildināt tiesību akta projekta anotāciju ar aktuālu informāciju par pašreizējo situāciju, piemēram, gan inflācijas līmeni, gan attiecībā uz 2023. gada 31. janvāra noslēgto līgumu ar SIA “CMB” par ēkas Vecpilsētas ielā 7, Rīgā projektēšanu un tehnisko izpēti, norādot, gan projektēšanas, gan būvprojekta saskaņošanas izmaksas, gan plānoto būvdarbu termiņus un pašreiz jau paveikto un izlietoto finansējumu.

